किशन स्मैलपुरी दे गीतें च बी गोरी दे रूपा च नारी मनै दियां हिरखी तन्दां बन्होई दियां लभदियां न, पर उन्दे च आमतौरा पर श्रृंगार-भावना प्रधान ऐ। सम्पूर्ण जीवन दे प्रति सोह्ल भावें दा चित्रण इन्ना नेईं। मधुकर दे कविता संग्रैह् "डोला कुन्न ठप्पेआ" च किश कवितां ऐसियां बी हैन जि’न्दे च कोमल अनुभूतियें दी सूखमता लभदी ऐ। ‘डोली’, ‘युगा दी आस’, ‘चरखा’ आदि कवितां इस चाल्ली दे चित्रण दी मसाल दित्तियां जाई सकदियां न।